               EUROOPA KOMISJON
            Brüssel,28.9.2020
            COM(2020) 626 final
            2020/0282(NLE)
            Ettepanek:
            NÕUKOGU OTSUS,
            mis käsitleb seisukohta, mis võetakse Euroopa Liidu nimel Põhja-Atlandi lõhekaitsekonventsiooni raames seoses Ühendkuningriigi taotlusega ühineda selle konventsiooniga, ja millega tunnistatakse kehtetuks otsus (EL) 2019/937

               SELETUSKIRI

               1.Kavandatav reguleerimisese

               Käesolevas ettepanekus käsitletakse otsust, milles sätestatakse Põhja-Atlandi lõhekaitsekonventsiooniga
                  1
                (edaspidi „NASCO konventsioon“) loodud organis Euroopa Liidu nimel võetav seisukoht Suurbritannia ja Põhja-Iiri Ühendkuningriigi (edaspidi „Ühendkuningriik“) kõnealuse konventsiooniga iseseisvalt ühinemise kohta üleminekuperioodi ajal.

               2.Ettepaneku taust

               29. märtsil 2017 teatas Ühendkuningriik Euroopa Liidu lepingu artikli 50 alusel Euroopa Ülemkogule oma kavatsusest Euroopa Liidust välja astuda.

               Euroopa Liit ja Ühendkuningriik leppisid läbirääkimiste tulemusel vastavalt Euroopa Liidu lepingu artiklile 50 kokku väljaastumislepingu. Väljaastumisleping
                  2
                ja selle juurde kuuluv poliitiline deklaratsioon, millega kehtestati Euroopa Liidu ja Ühendkuningriigi tulevaste suhete raamistik, jõustusid 1. veebruaril 2020, pärast kokkuleppe saavutamist 17. oktoobril 2019.

               Väljaastumislepingu artikli 127 lõikes 1 on sätestatud ajavahemik, mille jooksul kohaldatakse Ühendkuningriigi suhtes ja Ühendkuningriigis jätkuvalt liidu õigust (edaspidi „üleminekuperiood“). Üleminekuperiood lõpeb 31. detsembril 2020. Väljaastumislepingu artikli 129 lõike 1 kohaselt on Ühendkuningriigil üleminekuperioodil siduvad kohustused, mis tulenevad rahvusvahelistest lepingutest, mille on sõlminud liit, liidu nimel liikmesriigid või liit ja liikmesriigid ühiselt. Väljaastumislepingu artikli 129 lõikes 3 on sätestatud, et kooskõlas lojaalse koostöö põhimõttega peab Ühendkuningriik üleminekuperioodil hoiduma igasugusest tegevusest või algatusest, mis võiks kahjustada liidu huve, eelkõige mis tahes rahvusvahelise organisatsiooni, agentuuri, konverentsi või foorumi raames, kuhu Ühendkuningriik kuulub iseseisvalt.

               Liit on teavitanud oma rahvusvahelisi partnereid väljaastumislepinguga ette nähtud erikorrast. Lepingus on sätestatud, et üleminekuperioodil käsitatakse Ühendkuningriiki liidu sõlmitud rahvusvaheliste lepingute kohaldamisel liikmesriigina.

               Ühendkuningriigi suhtes kohaldatakse praegu NASCO konventsiooni, kuna liit on kõnealuse konventsiooni osaline. See lõpeb kuupäeval, mil NASCO konventsiooni ei kohaldata enam Ühendkuningriigi kui liidu liikmesriigi suhtes.

               NASCO konventsiooni põhieesmärk on „edendada konsulteerimise ja koostöö kaudu lõhevarude kaitset ja taastamist ning neid suurendada ja ratsionaalselt majandada, tuginedes selleks parimatele kättesaadavatele teaduslikele tõenditele“. NASCO konventsioon jõustus 1. oktoobril 1983. Euroopa Liidu Nõukogu on NASCO konventsiooni hoiulevõtja.

               Ühendkuningriik esitas 28. veebruari 2019. aasta kirjas NASCO nõukogu presidendile taotluse saada heakskiit NASCO konventsiooniga ühinemiseks. 11. märtsil 2019 teavitas NASCO sekretariaat sellest kõiki konventsiooniosalisi, sealhulgas Euroopa Komisjoni. Vastavalt NASCO konventsiooni artiklile 17 on Ühendkuningriigi ühinemiseks vajalik NASCO nõukogu eelnev nõusolek.

               Ühendkuningriik on selgitanud, et tema taotlus esitati erandolukorra plaanimiseks juhuks, kui väljaastumislepingut ei sõlmita. Ühendkuningriik täpsustas oma taotluses, et „[k]ui väljaastumisleping allkirjastatakse, ratifitseeritakse ja heaks kiidetakse […], hoidub Ühendkuningriik ühinemiskirja hoiuleandmisest, et ta saaks iseseisvalt NASCOga ühineda siis, kui ta on Euroopa Liidust välja astunud.“

               Nõukogu võttis 27. mail 2019 vastu otsuse (EL) 2019/937
                  3
                Euroopa Liidu nimel võetava seisukoha kohta NASCO konventsiooni raames seoses Ühendkuningriigi taotlusega selle konventsiooniga ühinemiseks. Otsusega pooldati Ühendkuningriigi ühinemist NASCO konventsiooniga, kuid märgiti, et heakskiit antakse alates hetkest, mil liidu õigusakte Ühendkuningriigi suhtes enam ei kohaldata.

               Väljaastumislepingu artikli 129 lõike 4 kohaselt võib Ühendkuningriik üleminekuperioodil läbi rääkida, alla kirjutada ja ratifitseerida liidu pädevusse kuuluvates valdkondades tema enda poolt sõlmitavaid rahvusvahelisi lepinguid, tingimusel et need lepingud ei jõustu ega kohaldu üleminekuperioodil, välja arvatud juhul, kui liit on andnud selleks loa. Nõukogu otsuses (EL) 2020/135
                  4
                on sätestatud sellise loa andmise tingimused ja menetluskord.

               Ühendkuningriik teatas 3. aprilli 2020. aasta kirjas Euroopa Komisjonile oma kavatsusest väljendada oma nõusolekut siduda end enda nimel üleminekuperioodil NASCO konventsiooniga.

               Sekretariaat sai 9. juulil 2020 Euroopa Liidu Nõukogult (NASCO konventsiooni hoiulevõtja) e-kirja, millele oli lisatud Ühendkuningriigi taotlus ühineda NASCO konventsiooniga ning kiri NASCO presidendile. See e-kiri saadeti laiali 24. juulil 2020. Presidendile saadetud kirjas on märgitud, et „Ühendkuningriik kavatseb konventsiooniga ühineda viisil, mis on kooskõlas väljaastumislepingust tulenevate kohustustega [...]“.

               Nõukogu rakendusotsusega XXX
                  5
                on antud Ühendkuningriigile luba väljendada oma nõusolekut siduda end enda nimel NASCO konventsiooniga, kui otsuse (EL) 2020/135 artikli 3 lõikes 1 sätestatud tingimused on täidetud.

               2.1.Põhja-Atlandi lõhekaitseorganisatsioon

               Põhja-Atlandi lõhekaitseorganisatsioon on NASCO konventsiooniga loodud rahvusvaheline organisatsioon. Selle loomisel võeti otseselt arvesse Ühinenud Rahvaste Organisatsiooni 10. detsembri 1982. aasta mereõiguse konventsiooni
                  6
                (edaspidi „UNCLOS“) artikli 66 kohaselt anadroomsete liikide varude suhtes kohaldatavaid erisätteid.

               Konventsiooni kohaldatakse selliste loodusliku lõhe varude suhtes, mis oma rändealal siirduvad Atlandi ookeani rannikuriikide kalandusjurisdiktsiooni kuuluvatelt aladelt (36° põhjalaiusest põhja pool) kaugemale.

               Seega vastutab NASCO loodusliku lõhe püügi reguleerimise eest kogu Atlandi ookeani põhjaosas. Ta käsitleb ka loodusliku lõhe varude kaitsmisega seotud küsimusi. Laiemas kontekstis kaalub NASCO ka lisameetmeid, mida kohaldada konventsiooniosaliste jurisdiktsiooni alla kuuluvates vetes, et tagada Atlandi ookeani loodusliku lõhe säilimine.

               NASCO on juriidiline isik ning suhetes teiste rahvusvaheliste organisatsioonidega ja konventsiooniosaliste territooriumidel on tal on õigus- ja teovõime, mis on vajalik tema ülesannete täitmiseks ja eesmärkide saavutamiseks.

               2.2.NASCO

               NASCO koosneb nõukogust, kolmest piirkondlikust komisjonist (Põhja-Ameerika komisjon, Kirde-Atlandi komisjon, Gröönimaa lääneosa komisjon) ja sekretariaadist. Nõukogus on esindatud kõik konventsiooni osalised: Kanada, Taani (Fääri saared ja Gröönimaa), Euroopa Liit, Norra, Venemaa Föderatsioon ja Ameerika Ühendriigid. Prantsusmaa (Saint-Pierre ja Miquelon) osaleb NASCO koosolekutel vaatlejana.

               Euroopa Liit on NASCO konventsiooni osaline, sest selle konventsiooni reguleerimisese kuulub ühise kalanduspoliitika kohaldamisalasse ja liidul on kalanduspoliitika suhtes ainupädevus. Liidu õiguse alusel hõlmab NASCO konventsioon liikmesriike.

               Euroopa Liit on nii Kirde-Atlandi komisjoni kui ka Gröönimaa lääneosa komisjon täisliige. Põhja-Ameerika komisjonis on liidul õigus esitada liidu territooriumidelt pärit loodusliku lõhe varusid reguleerivate meetmete kohta ettepanekuid ja nende üle hääletada. Sel eesmärgil loetakse liitu selle komisjoni liikmeks niivõrd, kui see puudutab kõnealuste ettepanekute arutamist.

               2.3.NASCO kavandatav akt

               NASCO konventsiooniga võib NASCO nõukogu heakskiidul ühineda mis tahes riik, kes omab kalandusjurisdiktsiooni Põhja-Atlandil või on lõhevarude päritoluriik.

               Ühendkuningriik esitas 28. veebruari 2019. aasta kirjas NASCO nõukogu presidendile taotluse saada heakskiit NASCO konventsiooniga ühinemiseks. 11. märtsil 2019 teavitas NASCO sekretariaat taotlusest kõiki konventsiooniosalisi, sealhulgas Euroopa Komisjoni. NASCO konventsiooni artikli 17 kohaselt on Ühendkuningriigi ühinemiseks vajalik NASCO nõukogu eelnev nõusolek.

               NASCO nõukogu otsused võetakse vastu selliste liikmete kolmeneljandikulise häälteenamusega, kes on kohal ja hääletavad poolt või vastu. Hääletuse saab läbi viia ainult juhul, kui kohal on kaks kolmandikku nõukogu liikmetest.

               Heakskiitmis- või ühinemiskirjad antakse hoiule hoiulevõtjale. NASCO konventsioon jõustub kõigi konventsiooniga ühinevate osaliste jaoks ühinemiskirja hoiuleandmise kuupäeval pärast vajalike ratifitseerimis-, heakskiitmis- või ühinemiskirjade hoiuleandmist.

               3.Liidu nimel võetav seisukoht

               Käesoleva nõukogu otsuse eesmärk on võimaldada komisjonil kiita liidu nimel heaks Ühendkuningriigi ühinemine NASCO konventsiooniga.

               Euroopa Parlamendi ja nõukogu määruse (EL) nr 1380/2013
                  7
                kohaselt on ühise kalanduspoliitika põhieesmärk tagada, et püügitegevus on keskkonnaalaselt, majanduslikult ja sotsiaalselt jätkusuutlik ning et seda majandatakse viisil, mis on kooskõlas eesmärgiga saada majanduslikku, sotsiaalset ja tööhõivealast kasu ning taastada kalavarud ja säilitada neid tasemel, mis võimaldab maksimaalset jätkusuutlikku saagikust, ning et see tegevus toetab toiduvarude kättesaadavust.

               Liidu huvides on, et Ühendkuningriik teeb koostööd lõhevarude majandamisel täies vastavuses UNCLOSe sätetega, Ühinenud Rahvaste Organisatsiooni 10. detsembri 1982. aasta mereõiguse konventsiooni piirialade kalavarude ja pika rändega kalavarude kaitset ja majandamist käsitlevate sätete 4. augusti 1995. aasta rakenduskokkuleppega
                  8
                (UNFSA) ning muude rahvusvaheliste lepete või rahvusvahelise õiguse kohaste normidega.

               UNCLOSe artikli 66 kohaselt on riikidel, kelle jõgedest on pärit anadroomsete liikide varud, peamine huvi selliste kalavarude vastu ja vastutus nende eest. Anadroomsete liikide varude päritoluriik peab tagama nende kaitse, võttes asjakohased meetmed kalapüügi reguleerimiseks kõikides oma majandusvööndi välispiiridest maismaa poole jäävates vetes. Juhul kui anadroomsete liikide varud siirduvad muu kui päritoluriigi majandusvööndi välispiiridest maismaa poole jäävatesse vetesse või läbivad neid, peab selline riik kõnealuste varude kaitse ja majandamise nimel tegema koostööd päritoluriigiga.

               Anadroomsete liikide varude päritoluriik ja muud kõnealuseid kalu püüdvad riigid peavad kehtestama UNCLOSe artikli 66 rakendamise korra. Sellise koostöö võib kehtestada piirkondlike kalandusorganisatsioonide raames.

               Ühendkuningriigil kui päritoluriigil ja riigil, kes omab kalandusjurisdiktsiooni Põhja-Atlandil, on õigustatud huvi NASCO konventsiooni alal niivõrd, kuivõrd Ühendkuningriigi majandusvööndis asuvad veed ja külgnevad avamere veed kuuluvad NASCO konventsiooni alasse.

               Ühendkuningriigi ühinemine NASCO konventsiooniga võimaldab Ühendkuningriigil teha lõhevarude kaitse ja majandamise meetmete küsimuses koostööd, võttes kõigiti arvesse teiste riikide ja Euroopa Liidu õigusi, huve ja kohustusi, ning tagada, et püügitegevuse tulemusel ei kasutataks asjaomaseid varusid jätkusuutmatult.

               Võttes arvesse Ühendkuningriigi õigustatud kalastushuve NASCO konventsiooni alal, Ühendkuningriigi kohustust teha koostööd kalavarude majandamise küsimuses ja vajadust tagada NASCO otsuste siduvus pärast Ühendkuningriigi ühinemist, soovitab komisjon Ühendkuningriigi taotluse heaks kiita.

               Tehakse ettepanek anda komisjonile luba teavitada NASCO nõukogu presidenti liidu seisukohast kiita heaks Ühendkuningriigi ühinemine alates hetkest, mil lõpetatakse liidu õiguse kohaldamine Ühendkuningriigi suhtes, ning hääletada vastavalt sellele NASCO nõukogus, kui toimub hääletamine Ühendkuningriigi liikmelisuse kohta.

               On asjakohane tunnistada otsus (EL) 2019/937 kehtetuks, et liit saaks kiita ühinemise heaks enne üleminekuperioodi lõppu.

               4.Õiguslik alus

               4.1.Menetlusõiguslik alus

               4.1.1.Põhimõtted

               Euroopa Liidu toimimise lepingu (edaspidi „ELi toimimise leping“) artikli 218 lõikega 9 on ette nähtud otsused, „millega [...] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku“.

               Mõiste „õigusliku toimega aktid“ hõlmab akte, millel on õiguslikud tagajärjed rahvusvahelise õiguse normide alusel. Selle mõiste alla kuuluvad ka sellised õiguslikud vahendid, mis ei ole rahvusvahelise õiguse kohaselt siduvad, kuid mis „võivad mõjutada otsustavalt liidu seadusandja vastu võetud õigusaktide sisu“
                  9
               .

               4.1.2.Kohaldamine käesoleval juhul

               NASCO konventsiooniga võib NASCO nõukogu heakskiidul ühineda mis tahes riik, kes omab kalandusjurisdiktsiooni Põhja-Atlandil või on lõhevarude päritoluriik.

               NASCO nõukogu otsused võetakse vastu selliste liikmete kolmeneljandikulise häälteenamusega, kes on kohal ja hääletavad poolt või vastu. Hääletus on võimalik ainult juhul, kui kohal on kaks kolmandikku NASCO nõukogu liikmetest.

               Ühinemine teostub ühinemiskirja hoiuleandmisega hoiulevõtjale ja jõustub selle laekumise kuupäeval.

               Hoiulevõtja teeb kõigile allakirjutanutele ja ühinevatele osalistele teatavaks kõik hoiuleantud heakskiitmis- või ühinemiskirjad ning teavitab neid sellest, millisel kuupäeval ja milliste osaliste suhtes konventsioon jõustub.

               Ühendkuningriigi ühinemine, kui see on jõustunud, on kooskõlas NASCO konventsiooni artikli 17 lõikega 3 rahvusvahelise õiguse alusel siduv ja võib otsustavalt mõjutada ELi õigusaktide sisu.

               Kavandatava õigusaktiga ei täiendata ega muudeta NASCO konventsiooni institutsioonilist raamistikku. Seega on esildatud otsuse menetlusõiguslik alus ELi toimimise lepingu artikli 218 lõige 9.

               4.2.Materiaalõiguslik alus

               4.2.1.Põhimõtted

               ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle akti eesmärgist ja sisust, mille kohta võetakse liidu nimel seisukoht. Kui aktiga taotletakse mitut eesmärki või reguleeritakse mitut valdkonda ning üht neist võib pidada peamiseks või ülekaalukaks, samas kui teised on kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus materiaalõiguslik alus, st peamise või ülekaaluka eesmärgi või valdkonna tõttu nõutav õiguslik alus.

               4.2.2.Kohaldamine käesoleval juhul

               Kavandatava õigusakti peamine eesmärk ja sisu on seotud ühise kalanduspoliitikaga.

               Seega on esildatud otsuse materiaalõiguslik alus ELi toimimise lepingu artikkel 43.

               4.3.Kokkuvõte

               Esildatud otsuse õiguslik alus peaks olema ELi toimimise lepingu artikkel 43 koostoimes ELi toimimise lepingu artikli 218 lõikega 9.

               2020/0282 (NLE)

               Ettepanek:

               NÕUKOGU OTSUS,

               mis käsitleb seisukohta, mis võetakse Euroopa Liidu nimel Põhja-Atlandi lõhekaitsekonventsiooni raames seoses Ühendkuningriigi taotlusega ühineda selle konventsiooniga, ja millega tunnistatakse kehtetuks otsus (EL) 2019/937

               EUROOPA LIIDU NÕUKOGU,

               võttes arvesse Euroopa Liidu toimimise lepingut, eriti selle artiklit 43 koostoimes artikli 218 lõikega 9,

               võttes arvesse Euroopa Komisjoni ettepanekut

               ning arvestades järgmist:

               (1)Põhja-Atlandi lõhekaitsekonventsioon
                  10
                (edaspidi „NASCO konventsioon“) kiideti heaks nõukogu otsusega 82/886/EMÜ
                  11
                ja see jõustus 1. oktoobril 1983.

               (2)NASCO konventsiooni kohaldatakse praegu Ühendkuningriigi suhtes seetõttu, et liit on selle konventsiooni osaline.

               (3)NASCO konventsiooni artikli 17 lõike 3 kohaselt võib NASCO konventsiooniga loodud Põhja-Atlandi lõhekaitseorganisatsiooni nõukogu heakskiidul ühineda kõnealuse konventsiooniga iga riik, kes omab kalandusjurisdiktsiooni Põhja-Atlandil või on lõhevarude päritoluriik.

               (4)Nõukogu võttis 27. mail 2019 vastu otsuse (EL) 2019/937
                  12
                Euroopa Liidu nimel võetava seisukoha kohta NASCO konventsiooni raames seoses Ühendkuningriigi taotlusega selle konventsiooniga ühinemiseks. Otsusega pooldati Ühendkuningriigi ühinemist NASCO konventsiooniga, kuid märgiti, et heakskiit antakse alates hetkest, mil liidu õigusakte Ühendkuningriigi suhtes enam ei kohaldata.

               (5)Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu artikli 129 lõikele 4 võib Ühendkuningriik üleminekuperioodil läbi rääkida, alla kirjutada ja ratifitseerida liidu ainupädevusse kuuluvates valdkondades tema enda poolt sõlmitavaid rahvusvahelisi lepinguid, tingimusel et need lepingud ei jõustu ega kohaldu üleminekuperioodil, välja arvatud juhul, kui liit on andnud selleks loa. Nõukogu otsuses (EL) 2020/135
                  13
                on sätestatud sellise loa andmise tingimused ja menetluskord.

               (6)Ühendkuningriik teatas 3. aprilli 2020. aasta kirjas Euroopa Komisjonile oma kavatsusest väljendada oma nõusolekut siduda end enda nimel üleminekuperioodil NASCO konventsiooniga.

               (7)Nõukogu rakendusotsusega (EL) 2020/XXX
                  14
                on antud Ühendkuningriigile luba väljendada oma nõusolekut siduda end enda nimel NASCO konventsiooniga, sest otsuse (EL) 2020/135 artikli 3 lõikes 1 sätestatud tingimused on täidetud.

               (8)Ühinenud Rahvaste Organisatsiooni mereõiguse konventsiooni
                  15
                (UNCLOS) artikli 66 kohaselt on riikidel, kelle jõgedest on pärit anadroomsete liikide varud, peamine huvi selliste kalavarude vastu ja vastutus nende eest. Anadroomsete liikide varude päritoluriik peab tagama nende kaitse, võttes asjakohased meetmed kalapüügi reguleerimiseks kõikides oma majandusvööndi välispiiridest maismaa poole jäävates vetes. Juhul kui anadroomsete liikide varud siirduvad muu kui päritoluriigi majandusvööndi välispiiridest maismaa poole jäävatesse vetesse või läbivad neid, peab selline riik kõnealuste varude kaitse ja majandamise nimel tegema koostööd päritoluriigiga.

               (9)Jätkusuutmatu kalapüügi vältimiseks on liidu huvides, et Ühendkuningriik teeb koostööd lõhevarude majandamisel täies vastavuses UNCLOSe sätetega, Ühinenud Rahvaste Organisatsiooni 10. detsembri 1982. aasta mereõiguse konventsiooni piirialade kalavarude ja pika rändega kalavarude kaitset ja majandamist käsitlevate sätete 4. augusti 1995. aasta rakenduskokkuleppega
                  16
                (UNFSA) ning muude rahvusvaheliste lepete või rahvusvahelise õiguse kohaste normidega.

               (10)UNCLOSe artiklis 66 on sätestatud, et anadroomsete liikide varude päritoluriik ja muud kõnealuseid kalavarusid püüdvad riigid peavad kehtestama kõnealuse artikli rakendamise korra. Sellise koostöö võib kehtestada piirkondlike kalandusorganisatsioonide raames.

               (11)Ühendkuningriigi ühinemine NASCO konventsiooniga võimaldab Ühendkuningriigil teha vajalike kaitse- ja majandamismeetmete küsimuses koostööd, võttes kõigiti arvesse teiste riikide ja liidu õigusi, huve ja kohustusi, ning seega tagada, et püügitegevus toimub viisil, mille tulemusel kasutatakse asjaomaseid lõhevarusid jätkusuutlikult.

               (12)Kui Ühendkuningriigi ühinemine toimub enne üleminekuperioodi lõppu, on Ühendkuningriigil võimalik tagada UNCLOSest tulenevate, kaitse- ja majandamismeetmetega seotud selliste kohustuste täielik õiguslik toime, mis hakkavad kehtima hetkel, kui üleminekuperiood lõpeb ja lõpetatakse liidu õiguse kohaldamine Ühendkuningriigi suhtes. Seepärast on liidu huvides kiita heaks Ühendkuningriigi esitatud taotlus ühineda NASCO konventsiooniga.

               (13)Otsus (EL) 2019/937 tuleks mõistetavuse ja õigusselguse huvides kehtetuks tunnistada,

               ON VASTU VÕTNUD KÄESOLEVA OTSUSE:

               Artikkel 1

               1.Seisukoht, mis võetakse liidu nimel Põhja-Atlandi lõhekaitsekonventsiooniga (edaspidi „NASCO konventsioon“) asutatud Põhja-Atlandi lõhekaitseorganisatsiooni nõukogus (edaspidi „NASCO nõukogu“), on kiita heaks Ühendkuningriigi taotlus ühineda kõnealuse konventsiooniga.

               2.Komisjonil on õigus hääletada NASCO nõukogus Ühendkuningriigi ühinemise üle NASCO konventsiooniga ning Ühendkuningriigi liikmelisuse üle Gröönimaa lääneosa komisjonis ja Kirde-Atlandi komisjonis.

               Artikkel 2

               Otsus (EL) 2019/937 tunnistatakse kehtetuks.

               Artikkel 3

               Käesolev otsus on adresseeritud komisjonile.

               Brüssel,

                     Nõukogu nimel

                     eesistuja

                     (1)

                        EÜT L 378, 31.12.1982, lk 24.

                     (2)

                        Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise leping (ELT C 384I, 12.11.2019, lk 1).

                     (3)

                        Nõukogu 27. mai 2019. aasta otsus (EL) 2019/937 Euroopa Liidu nimel võetava seisukoha kohta Põhja-Atlandi lõhekaitsekonventsiooni raames seoses Ühendkuningriigi taotlusega selle konventsiooniga ühinemiseks (ELT L 149, 7.6.2019, lk 61).

                     (4)

                        Nõukogu 30. jaanuari 2020. aasta otsus (EL) 2020/135 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu sõlmimise kohta (ELT L 29, 31.1.2020, lk 1).

                     (5)

                        Nõukogu [kuupäev] rakendusotsus (EL) 2020/XXX, millega antakse Ühendkuningriigile luba väljendada oma nõusolekut siduda end enda nimel liidu ühise kalanduspoliitika valdkonnas teatavate rahvusvaheliste lepingutega, mis jõustuvad või mida kohaldatakse üleminekuperioodil (ELT L xxx, xxx, lk xxx).

                     (6)

                        Ühinenud Rahvaste Organisatsiooni mereõiguse konventsioon (EÜT L 179, 23.6.1998, lk 3).

                     (7)

                        ELT L 354, 28.12.2013, lk 22.

                     (8)

                        Ühinenud Rahvaste Organisatsiooni 1982. aasta 10. detsembri mereõiguse konventsiooni piirialade kalavarude ja pika rändega kalavarude kaitset ja majandamist käsitlevate sätete rakenduskokkulepe – Deklaratsioon Euroopa Ühenduse pädevuse kohta – Tõlgendusdeklaratsioonid (EÜT L 189, 3.7.1998, lk 17)

                     (9)

                        Euroopa Kohtu 7. oktoobri 2014. aasta otsus kohtuasjas Saksamaa vs. nõukogu, C-399/12, ECLI:EU:C:2014:2258, punktid 61–64.

                     (10)

                        EÜT L 378, 31.12.1982, lk 25.

                     (11)

                        Nõukogu 13. detsembri 1982. aasta otsus 82/886/EMÜ Põhja-Atlandi lõhekaitsekonventsiooni sõlmimise kohta (EÜT L 378, 31.12.1982, lk 24).

                     (12)

                        Nõukogu 27. mai 2019. aasta otsus (EL) 2019/937 Euroopa Liidu nimel võetava seisukoha kohta Põhja-Atlandi lõhekaitsekonventsiooni raames seoses Ühendkuningriigi taotlusega selle konventsiooniga ühinemiseks (ELT L 149, 7.6.2019, lk 61).

                     (13)

                        Nõukogu 30. jaanuari 2020. aasta otsus (EL) 2020/135 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu sõlmimise kohta (ELT L 29, 31.1.2020, lk 1).

                     (14)

                        Nõukogu [kuupäev] rakendusotsus (EL) 2020/XXX, millega antakse Ühendkuningriigile luba väljendada oma nõusolekut siduda end enda nimel liidu ühise kalanduspoliitika valdkonnas teatavate rahvusvaheliste lepingutega, mis jõustuvad või mida kohaldatakse üleminekuperioodil (ELT L xxx, xxx, lk xxx).

                     (15)

                        EÜT L 179, 23.6.1998, lk 3.

                     (16)

                        EÜT L 189, 3.7.1998, lk 14.


               EUROOPA KOMISJON
            Brüssel,23.12.2020
            COM(2020) 852 final
            2020/0378(COD)
            Ettepanek:
            EUROOPA PARLAMENDI JA NÕUKOGU OTSUS
            millega muudetakse nõukogu otsust 2008/971/EÜ Ühendkuningriigis toodetud metsapaljundusmaterjali ja liidus toodetud vastava materjali samaväärsuse osas
            (EMPs kohaldatav tekst)

               SELETUSKIRI

               1.ETTEPANEKU TAUST

               •Ettepaneku põhjused ja eesmärgid

               Nõukogu otsusega 2008/971/EÜ on kehtestatud eeskirjad kolmandates riikides toodetud metsapaljundusmaterjali samaväärsuse kohta.

               Pärast Ühendkuningriigi väljaastumist liidust 1. veebruaril 2020 ning pidades silmas Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingus (edaspidi „väljaastumisleping“) sätestatud üleminekuperioodi lõppu 31. detsembril 2020, on Ühendkuningriik esitanud komisjonile taotluse tunnustada metsapaljundusmaterjali samaväärsust, mis on toodetud kõnealuses riigis vastavalt nõukogu direktiivi 1999/105/EÜ nõuetele.

               Ühendkuningriik on direktiivi 1999/105/EÜ alates selle vastuvõtmisest üle võtnud ja seda tõhusalt rakendanud.

               Ühendkuningriik on komisjonile teatanud, et vastavad õigusaktid, millega kõnealune direktiiv on üle võetud, ei muutu ja nende kohaldamist jätkatakse pärast 1. jaanuarit 2021. Komisjon on Ühendkuningriigi õigusaktid läbi vaadanud ja jõudnud järeldusele, et Ühendkuningriigis toodetud metsapaljundusmaterjal on samaväärne liidus toodetud ja direktiivi 1999/105/EÜ nõuetele vastava metsapaljundusmaterjaliga, kuna esimene annab algmaterjali heakskiitmise ja turustamise eesmärgil tootmiseks võetud meetmete osas samad tagatised kui teine.

               •Kooskõla poliitikavaldkonnas praegu kehtivate õigusnormidega

                  Tegemist on kehtivate nõuete tehnilise rakendamisega ja seega on see kooskõlas poliitikavaldkonnas või seemnete turustamise valdkonnas praegu kehtivate õigusnormidega.

               •Kooskõla muude liidu tegevuspõhimõtetega

                  Käesolev ettepanek on kooskõlas liidu kaubandus- ja põllumajanduspoliitikaga, sest see hoogustab liidu eeskirjadele vastava metsapaljundusmaterjaliga kauplemist.

               2.ÕIGUSLIK ALUS, SUBSIDIAARSUS JA PROPORTSIONAALSUS

               •Õiguslik alus

                  Käesoleva õigusakti õiguslik alus on ELi toimimise lepingu artikli 43 lõige 2, millega antakse Euroopa Parlamendile ja nõukogule volitused kehtestada ühise põllumajanduspoliitika eesmärkide järgimiseks vajalikud sätted.

               •Subsidiaarsus (ainupädevusse mittekuuluva valdkonna puhul)

                  Metsapaljundusmaterjalile esitatavad nõuded on reguleeritud liidu tasandil. Selleks et tagada Ühendkuningriigist imporditud materjali vaba liikumine siseturul, on vaja liidu tasandi meetmeid.

               •Proportsionaalsus

                  See on ainus võimalik liidu meetme vorm taotletava eesmärgi saavutamiseks.

               •Vahendi valik

                  Kehtivate nõuete tehniliseks rakendamiseks on sobiv vahend otsus.

               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED

               •Praegu kehtivate õigusaktide järelhindamine või toimivuse kontroll

                  Ei kohaldata

               •Konsulteerimine sidusrühmadega

                  Eraldi konsulteerimist ei ole vaja, sest algatus käsitleb üksnes kehtivate eeskirjade tehnilist rakendamist ning varasemate sarnaste algatuste korral eraldi konsultatsioone ei toimunud.

               •Eksperdiarvamuste kogumine ja kasutamine

                  Komisjon on Ühendkuningriigiga suheldes teinud õigusliku analüüsi. Ühendkuningriik on direktiivi 1999/105/EÜ ja selle rakendusaktid üle võtnud ja neid rakendanud ning täitnud nende nõudeid enne liidust väljaastumist. Ühendkuningriik on komisjonile teatanud, et asjaomased õigusaktid ei muutu ja neid kohaldatakse jätkuvalt alates 1. jaanuarist 2021.

               •Mõju hindamine

                  Tegemist on puhtalt tehnilist laadi otsusega, millega rakendatakse kehtivaid eeskirju, seega ei ole mõjuhinnangut vaja.

               •Õigusnormide toimivus ja lihtsustamine

                  Ettepanek ei ole seotud õigusloome kvaliteedi ja tulemuslikkuse programmiga. Ettepanekuga säilitatakse metsapaljundusmaterjaliga kauplemine Ühendkuningriigi ja liidu vahel. Samaväärsus aitaks seega tagada kõrgekvaliteedilise seemne pideva tarnimise liitu. Ettepanek ei mõjuta käitajate kulusid nõuete täitmisel. Digitaalset kontrolli käesoleva ettepaneku suhtes ei kohaldata.

               •Põhiõigused

                  Ei kohaldata

               4.MÕJU EELARVELE

                  Puudub

               5.MUU TEAVE

               •Rakenduskavad ning järelevalve, hindamise ja aruandluse kord

                  Ei kohaldata

               •Selgitavad dokumendid (direktiivide puhul)

                  Ei kohaldata

               •Ettepaneku sätete üksikasjalik selgitus

                  Nõukogu otsusega 2008/971/EÜ on määratud kindlaks tingimused, mille alusel imporditakse liitu kõnealuse otsuse I lisas loetletud kolmandates riikides toodetud kategooriatesse „identifitseeritava lähtekohaga paljundusmaterjal“, „valitud paljundusmaterjal“ ja „tingimustele vastav paljundusmaterjal“ kuuluvat metsapaljundusmaterjali. Otsus kehtib, kui on täidetud kõnealuse otsuse II lisas ning nõukogu direktiivides 2000/29/EÜ ja 2001/18/EÜ esitatud tingimused. Kõnealuse otsuse I lisas esitatud kolmandate riikide asutuste kontrolli või järelevalve all olevaid algmaterjalide heakskiitmise ja registreerimise ning sellest algmaterjalist hiljem paljundusmaterjali tootmise süsteeme tuleb lugeda samaväärseteks nendega, mida rakendatakse liikmesriikides vastavalt direktiivile 1999/105/EÜ.

                  Ettepaneku ainsa sisulise sättega lisatakse Ühendkuningriik nende riikide loetellu, mille puhul liit tunnustab metsapaljundusmaterjali, eelkõige kategooriatesse „identifitseeritava lähtekohaga paljundusmaterjal“, „valitud paljundusmaterjal“ ja „tingimustele vastav paljundusmaterjal“ kuuluva metsapaljundusmaterjali samaväärsust liidus toodetud vastava materjaliga. See põhineb Ühendkuningriigi kohaldatavate õigusaktide läbivaatamisel ja järeldusel, et Ühendkuningriigi kehtestatud nõuded ja süsteem on samaväärsed liidu omadega, eelkõige nõukogu direktiiviga 1999/105/EÜ ja nõukogu otsusega 2008/971/EÜ, ning pakuvad samasugust kindlust kui liidu süsteem.

                  Pärast seda, kui Ühendkuningriik on kantud otsuse 2008/97 I lisas esitatud riikide loetellu, on lubatud metsapaljundusmaterjali import Ühendkuningriigist liitu.

               2020/0378 (COD)

               Ettepanek:

               EUROOPA PARLAMENDI JA NÕUKOGU OTSUS

               millega muudetakse nõukogu otsust 2008/971/EÜ Ühendkuningriigis toodetud metsapaljundusmaterjali ja liidus toodetud vastava materjali samaväärsuse osas

               (EMPs kohaldatav tekst)

               EUROOPA PARLAMENT JA EUROOPA LIIDU NÕUKOGU,

               võttes arvesse Euroopa Liidu toimimise lepingut, eriti selle artikli 43 lõiget 2,

               võttes arvesse Euroopa Komisjoni ettepanekut,

               olles edastanud seadusandliku akti eelnõu liikmesriikide parlamentidele,

               võttes arvesse Euroopa Majandus- ja Sotsiaalkomitee arvamust,

               toimides seadusandliku tavamenetluse kohaselt

               ning arvestades järgmist:

               (1)Nõukogu otsusega 2008/971/EÜ
                  1
                on kehtestatud eeskirjad kolmandates riikides toodetud metsapaljundusmaterjali samaväärsuse kohta.

               (2)Nõukogu direktiivi 1999/105/EÜ
                  2
                kohaldatakse metsapaljundusmaterjali turustamisel liidus. See puudutab nende puuliikide ja nende kunstlike hübriidide paljundusmaterjali, mis on metsanduse seisukohast olulised kogu liidus või selle osas.

               (3)Ühendkuningriik on nõukogu direktiivi 1999/105/EÜ ja selle rakendusaktid üle võtnud ja neid tõhusalt rakendanud.

               (4)Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule (edaspidi „väljaastumisleping“), eriti selle artiklile 126 ja artikli 127 lõikele 1 kohaldatakse üleminekuperioodil, mis lõpeb 31. detsembril 2020, Ühendkuningriigi suhtes ja Ühendkuningriigis liidu õigust, sealhulgas direktiivi 1999/105/EÜ ja otsust 2008/971/EÜ.

               (5)Pidades silmas väljaastumislepingus sätestatud üleminekuperioodi lõppu, on Ühendkuningriik esitanud komisjonile taotluse tunnustada kõnealuses riigis toodetud metsapaljundusmaterjali samaväärsust liidus toodetud vastava materjaliga alates 1. jaanuarist 2021 kooskõlas asjaomase liidu õigusega.

               (6)Ühendkuningriik on komisjonile teatanud, et tema õigusaktid, millega on üle võetud direktiiv 1999/105/EÜ, ei muutu ja nende kohaldamist jätkatakse alates 1. jaanuarist 2021.

               (7)Komisjon on kontrollinud Ühendkuningriigi asjakohaseid õigusakte. Komisjon on jõudnud järeldusele, et Ühendkuningriigis toodetud metsapaljundusmaterjal, eelkõige kategooriatesse „identifitseeritava lähtekohaga paljundusmaterjal“, „valitud paljundusmaterjal“ ja „tingimustele vastav paljundusmaterjal“ kuuluv materjal, on samaväärne liidus toodetud ning direktiivi 1999/105/EÜ ja otsuse 2008/971/EÜ II lisa nõuetele vastava metsapaljundusmaterjaliga, kuna esimene annab algmaterjali heakskiitmise ja turustamise eesmärgil tootmiseks võetud meetmete osas samad tagatised kui teine.

               (8)Seega on asjakohane tunnustada Ühendkuningriigis toodetud metsapaljundusmaterjali ja liidus toodetud vastava materjali samaväärsust.

               (9)Seepärast tuleks Ühendkuningriik kanda otsuse 2008/971/EÜ I lisasse, ilma et see piiraks liidu õiguse kohaldamist Ühendkuningriigi suhtes ja Ühendkuningriigis seoses Põhja-Iirimaaga kooskõlas väljaastumislepingu Iirimaa ja Põhja-Iirimaa protokolli artikli 5 lõikega 4 koostoimes kõnealuse protokolli 2. lisaga.

               (10)Seega tuleks otsust 2008/971/EÜ vastavalt muuta.

               (11)Kuna väljaastumislepingus sätestatud üleminekuperiood lõpeb 31. detsembril 2020, tuleks käesolevat otsust kohaldada alates 1. jaanuarist 2021,

               ON VASTU VÕTNUD KÄESOLEVA OTSUSE:

               Artikkel 1

               Otsuse 2008/971/EÜ muutmine

               Otsuse 2008/971/EÜ I lisa muudetakse vastavalt käesoleva otsuse lisale.

               Artikkel 2

               Jõustumine ja kohaldamine

               Käesolev otsus jõustub kolmandal päeval pärast selle avaldamist Euroopa Liidu Teatajas.

               Seda kohaldatakse alates 1. jaanuarist 2021.

               Artikkel 3

               Adressaadid

               Käesolev otsus on adresseeritud liikmesriikidele.

               Brüssel,

                  Euroopa Parlamendi nimel
                        Nõukogu nimel

                  president
                        eesistuja

                     (1)

                        Nõukogu 16. detsembri 2008. aasta otsus 2008/971/EÜ kolmandates riikides toodetud metsapaljundusmaterjali samaväärsuse kohta (ELT L 345, 23.12.2008, lk 83).

                     (2)

                        Nõukogu 22. detsembri 1999. aasta direktiiv 1999/105/EÜ metsapaljundusmaterjali turustamise kohta (EÜT L 11, 15.1.2000, lk 17).

    ---documentbreak---

               EUROOPA KOMISJON
            Brüssel,23.12.2020
            COM(2020) 852 final
            LISA
            järgmise ettepaneku juurde:
            EUROOPA PARLAMENDI JA NÕUKOGU OTSUS,
            millega muudetakse nõukogu otsust 2008/971/EÜ Ühendkuningriigis toodetud metsapaljundusmaterjali ja liidus toodetud vastava materjali samaväärsuse osas

               LISA

               Otsuse 2008/971/EÜ I lisa tabelit muudetakse järgmiselt.

               (1)Kande „CH“ ja kande „NO“ vahele lisatakse järgmine kanne:

                        „GB**

                        Department for Environment, Food and Rural Affairs (DEFFRA)

                        Varieties and Seeds Policy

                        Eastbrook, Shaftesbury Road

                        Cambridge CB2 8DR

               ___________________________

               (**) Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule, eriti Iirimaa ja Põhja-Iirimaa protokolli artikli 5 lõikele 4 koostoimes kõnealuse protokolli 2. lisaga, ei hõlma käesolevas lisas olevad viited Ühendkuningriigile Põhja-Iirimaad.“;

               (2)joonealune märkus (*) asendatakse järgmisega:

               „(*) CA – Kanada, CH – Šveits, GB – Ühendkuningriik, NO – Norra, RS – Serbia, TR – Türgi, US – Ameerika Ühendriigid.“


               EUROOPA KOMISJON
            Brüssel,23.12.2020
            COM(2020) 853 final
            2020/0379(COD)
            Ettepanek:
            EUROOPA PARLAMENDI JA NÕUKOGU OTSUS,
            millega muudetakse nõukogu otsuseid 2003/17/EÜ ja 2005/834/EÜ Ühendkuningriigis tehtavate põldtunnustamiste samaväärsuse ja põllumajandustaimesortide säilitamise tavasid käsitlevate kontrollimiste samaväärsuse osas
            (EMPs kohaldatav tekst)

               SELETUSKIRI

               1.ETTEPANEKU TAUST

               •Ettepaneku põhjused ja eesmärgid

               Nõukogu otsuses 2003/17/EÜ
                  1
                on sätestatud teatavates ELi mittekuuluvates riikides vastavalt nõukogu direktiividele 66/401/EMÜ, 66/402/EMÜ, 2002/54/EÜ, 2002/55/EÜ ja 2002/57/EÜ tehtavate põldtunnustamiste samaväärsus ja kasvatatavate teatavate liikide seemne samaväärsus. Neis riikides koristatud ja kontrollitud seemet käsitlevate siseriiklike eeskirjadega antakse seemne omaduste osas ning seemne katsetamise, sordiehtsuse tagamise, märgistamise ja kontrolli korra osas samad tagatised nagu liidus koristatud ja kontrollitud seemet käsitlevate sätetega.

               Ühendkuningriik on esitanud komisjonile taotluse, et tema söödakultuuride seeme, teraviljaseeme, peediseeme ning õli- ja kiudtaimede seeme tunnistataks samaväärseks vastavalt otsusele 2003/17/EÜ.

               Komisjon on kontrollinud Ühendkuningriigi kohaldatavaid õigusakte. Selle põhjal järeldati, et kehtivad nõuded ja süsteem on liidu omadega samaväärsed ning nende alusel tagatakse samasugune usaldustase nagu liidu süsteemiga.

               Seepärast on asjakohane tunnistada Ühendkuningriigi seeme samaväärseks liidus koristatud, toodetud ja kontrollitud vastava seemnega.

               Ühendkuningriik on samuti esitanud komisjonile taotluse tunnustada vastavalt direktiividele 66/401/EMÜ, 66/402/EMÜ, 2002/54/EÜ, 2002/55/EÜ ja 2002/57/EÜ Ühendkuningriigis tehtavate sordi säilitamise tavade kontrollide samaväärsust.

               Komisjon on kontrollinud Ühendkuningriigi asjakohaseid õigusakte ja nende samaväärsust direktiivide 66/401/EMÜ, 66/402/EMÜ, 2002/53/EÜ, 2002/54/EÜ, 2002/55/EÜ ja 2002/57/EÜ kohaste sordi säilitamise sätetega. Komisjon jõudis järeldusele, et Ühendkuningriigis läbiviidud sordi säilitamise tavasid käsitlev kontroll annab samu tagatisi kui liikmesriikides läbiviidud kontroll.

               Seepärast on asjakohane tunnustada kõnealuste direktiividega reguleeritud sortide säilitamise tavasid käsitlevate ametlike kontrollimiste samaväärsust Ühendkuningriigis.

               •Kooskõla poliitikavaldkonnas praegu kehtivate õigusnormidega

                  Tegemist on kehtivate nõuete tehnilise rakendamisega ja seega on see kooskõlas poliitikavaldkonnas või seemnete turustamise valdkonnas praegu kehtivate õigusnormidega.

               •Kooskõla muude liidu tegevuspõhimõtetega

                  Käesolev ettepanek on kooskõlas liidu kaubandus- ja põllumajanduspoliitika eesmärkidega, sest see hoogustab liidu eeskirjadele vastava seemnega kauplemist.

               2.ÕIGUSLIK ALUS, SUBSIDIAARSUS JA PROPORTSIONAALSUS

               •Õiguslik alus

                  Käesoleva õigusakti õiguslik alus on ELi toimimise lepingu artikli 43 lõige 2, millega antakse Euroopa Parlamendile ja nõukogule volitused kehtestada ühise põllumajanduspoliitika eesmärkide järgimiseks vajalikud sätted.

               •Subsidiaarsus (ainupädevusse mittekuuluva valdkonna puhul)

                  Seemnele esitatavad nõuded on reguleeritud liidu tasandil. Selleks et tagada Ühendkuningriigist imporditud seemne vaba liikumine siseturul, on vaja liidu tasandi meetmeid.

               •Proportsionaalsus

                  See on ainus võimalik liidu meetme vorm taotletava eesmärgi saavutamiseks.

               •Vahendi valik

                  Kehtivate nõuete tehniliseks rakendamiseks sobiv vahend on otsus.

               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED

               •Praegu kehtivate õigusaktide järelhindamine või toimivuse kontroll

                  Ei kohaldata

               •Konsulteerimine sidusrühmadega

                  Liikmesriike on teavitatud ja nendega on konsulteeritud alalises taime-, looma-, toidu- ja söödakomitees. Eraldi konsulteerimist ei ole tehtud, sest algatus käsitleb üksnes kehtivate eeskirjade tehnilist rakendamist ning varasemate sarnaste algatuste korral eraldi konsultatsioone ei toimunud.

               •Eksperdiarvamuste kogumine ja kasutamine

                  Komisjon on Ühendkuningriigiga suheldes teinud õigusliku analüüsi. Ühendkuningriik on kõnealused direktiivid üle võtnud ning rakendanud ja järginud neid enne liidust väljaastumist. Ühendkuningriik on komisjonile teatanud, et kõnealused õigusaktid ei muutu ja neid kohaldatakse jätkuvalt alates 1. jaanuarist 2021.

               •Mõju hindamine

                  Tegemist on puhtalt tehnilist laadi otsusega, millega rakendatakse kehtivaid eeskirju, seega ei ole mõjuhinnangut vaja.

               •Õigusnormide toimivus ja lihtsustamine

                  Ettepanek ei ole seotud õigusloome kvaliteedi ja tulemuslikkuse programmiga. Ettepanekuga säilitatakse põllumajandusseemnetega kauplemine Ühendkuningriigi ja liidu vahel. Samaväärsus aitaks seega tagada kõrgekvaliteedilise seemne pideva tarnimise liitu. Ettepanek ei mõjuta käitajate kulusid nõuete täitmisel. Digitaalset kontrolli käesoleva ettepaneku suhtes ei kohaldata.

               •Põhiõigused

                  Ei kohaldata

               4.MÕJU EELARVELE

                  Puudub

               5.MUU TEAVE

               •Rakenduskavad ning järelevalve, hindamise ja aruandluse kord

                  Ei kohaldata

               •Selgitavad dokumendid (direktiivide puhul)

                  Ei kohaldata

               •Ettepaneku sätete üksikasjalik selgitus

                  Ettepaneku ainsa sisulise sättega lisatakse Ühendkuningriik nende riikide loetellu, kelle puhul on tunnistatud teraviljaliikide seemnekultuuride põldtunnustamiste ja sortide säilitamise samaväärsust ning toodetud seemne samaväärsust. See põhineb Ühendkuningriigi kohaldatavate õigusaktide läbivaatamisel ja järeldusel, et Ühendkuningriigi nõuded ja kehtiv süsteem pakuvad samasugust kindlust nagu liidu süsteem. Pärast Ühendkuningriigi lisamist kõnealusesse loetellu on lubatud Ühendkuningriigi seemnete import liitu ning vastavate sortide säilitamine kõnealuses riigis.

               2020/0379 (COD)

               Ettepanek:

               EUROOPA PARLAMENDI JA NÕUKOGU OTSUS,

               millega muudetakse nõukogu otsuseid 2003/17/EÜ ja 2005/834/EÜ Ühendkuningriigis tehtavate põldtunnustamiste samaväärsuse ja põllumajandustaimesortide säilitamise tavasid käsitlevate kontrollimiste samaväärsuse osas

               (EMPs kohaldatav tekst)

               EUROOPA PARLAMENT JA EUROOPA LIIDU NÕUKOGU,

               võttes arvesse Euroopa Liidu toimimise lepingut, eriti selle artikli 43 lõiget 2,

               võttes arvesse Euroopa Komisjoni ettepanekut,

               olles edastanud seadusandliku akti eelnõu liikmesriikide parlamentidele,

               võttes arvesse Euroopa Majandus- ja Sotsiaalkomitee arvamust
                  2
               ,

               toimides seadusandliku tavamenetluse kohaselt

               ning arvestades järgmist:

               (1)Nõukogu otsuses 2003/17/EÜ
                  3
                on sätestatud, et teatavatel tingimustel peetakse seemnekultuuride põldtunnustamist, mis on tehtud loetletud kolmandates riikides, samaväärseks vastavalt liidu õigusaktidele sooritatud põldtunnustamisega ning et teatud tingimustel peetakse nendes riikides kasvatatud teatavat liiki seemet samaväärseks vastavalt liidu õigusaktidele kasvatatud seemnega.

               (2)Nõukogu otsusega 2005/834/EÜ
                  4
                on kehtestatud kolmandates riikides tehtavate sordi säilitamise tavasid käsitlevate kontrollimiste samaväärsuse eeskirjad. Selles on sätestatud, et kõnealuse otsuse lisas loetletud kolmandate riikide asutuste poolt direktiividega hõlmatud liikide suhtes igas nimetatud riigis tehtavad sordi säilitamise tavasid käsitlevad kontrollimised annavad samaväärsed tagatised kui liikmesriikides tehtavad kontrollimised.

               (3)Ühendkuningriik on nõukogu direktiivid 66/401/EMÜ
                  5
               , 66/402/EMÜ
                  6
               , 2002/53/EÜ
                  7
               , 2002/54/EÜ
                  8
                2002/55/EÜ
                  9
                ja 2002/57/EC
                  10
                ning nende rakendusaktid üle võtnud ja neid tõhusalt rakendanud. Nendes õigusaktides on sätestatud eeskirjad, mille alusel kõnealustes nõukogu direktiivides tunnustatakse vastavat samaväärsust.

               (4)Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule (edaspidi „väljaastumisleping“), eriti selle artiklile 126 ja artikli 127 lõikele 1 kohaldatakse üleminekuperioodil, mis lõpeb 31. detsembril 2020, Ühendkuningriigi suhtes ja Ühendkuningriigis liidu õigust, sealhulgas otsuseid 2003/17/EÜ ja 2005/834/EÜ.

               (5)Pidades silmas väljaastumislepingus sätestatud üleminekuperioodi lõppu, on Ühendkuningriik esitanud komisjonile taotluse tunnustada Ühendkuningriigis toodetud söödakultuuride seemne, teraviljaseemne, peediseemne ning kiud- ja õlitaimede seemne samaväärsust liidus toodetud ning direktiivide 66/401/EMÜ, 66/402/EMÜ, 2002/54/EÜ, 2002/55/EÜ ja 2002/57/EÜ nõuetele vastava söödakultuuride seemne, teraviljaseemne, peediseemne ning kiud- ja õlitaimede seemnega alates 1. jaanuarist 2121.

               (6)Ühendkuningriik on taotlenud ka kõnealuste direktiivide ja direktiivi 2002/53/EÜ kohaselt Ühendkuningriigis tehtavate sordi säilitamise tavasid käsitlevate kontrollimiste samaväärsuse tunnustamist.

               (7)Ühendkuningriik on komisjonile teatanud, et tema õigusaktid, millega on kõnealused direktiivid üle võetud, ei muutu ja nende kohaldamist jätkatakse alates 1. jaanuarist 2021.

               (8)Komisjon on kontrollinud Ühendkuningriigi asjakohaseid õigusakte ja nende samaväärsust liidu nõuetega ning jõudnud järeldusele, et seemnekultuuride põldtunnustamine toimub nõuetekohaselt ning vastab otsuse 2003/17/EÜ II lisa tingimustele ja direktiivide 66/401/EMÜ, 66/402/EMÜ, 2002/54/EÜ ja 2002/57/EÜ vastavatele nõuetele.

               (9)Seepärast on asjakohane tunnustada Ühendkuningriigis toodetud ja selle ametiasutuste poolt ametlikult sertifitseeritud seemne põldtunnustamiste samaväärsust, et vältida asjatuid häireid kaubanduses pärast üleminekuperioodi lõppu.

               (10)Komisjon on kontrollinud Ühendkuningriigi asjakohaseid õigusakte ja nende samaväärsust direktiivide 2002/53/EÜ ja 2002/55/EÜ kohaste sordi säilitamise sätetega. Komisjon jõudis järeldusele, et Ühendkuningriigis läbiviidud sordi säilitamise tavasid käsitlev kontroll annab samu tagatisi kui liikmesriikides läbiviidud kontroll.

               (11)Seepärast on asjakohane tunnustada direktiividega 66/401/EMÜ, 66/402/EMÜ, 2002/53/EÜ, 2002/54/EÜ, 2002/55/EÜ ja 2002/57/EÜ reguleeritud sortide säilitamise tavasid käsitlevate ametlike kontrollimiste samaväärsust Ühendkuningriigis.

               (12)Seega tuleks Ühendkuningriik kanda otsuse 2003/17/EÜ I lisasse ja otsuse 2005/834/EÜ lisasse, ilma et see piiraks liidu õiguse kohaldamist Ühendkuningriigi suhtes ja Ühendkuningriigis seoses Põhja-Iirimaaga kooskõlas väljaastumislepingu Iirimaa ja Põhja-Iirimaa protokolli artikli 5 lõikega 4 koostoimes kõnealuse protokolli 2. lisaga.

               (13)Seepärast tuleks otsuseid 2003/17/EÜ ja 2005/834/EÜ vastavalt muuta.

               (14)Kuna väljaastumislepingus sätestatud üleminekuperiood lõpeb 31. detsembril 2020, tuleks käesolevat otsust kohaldada alates 1. jaanuarist 2021,

               ON VASTU VÕTNUD KÄESOLEVA OTSUSE:

               Artikkel 1

               Otsuste 2003/17/EÜ ja 2005/834/EÜ muudatused

               1.Otsuse 2003/17/EÜ I lisa muudetakse vastavalt käesoleva otsuse lisa punktile 1.

               2.Otsuse 2005/834/EÜ lisa muudetakse vastavalt käesoleva otsuse lisa punktile 2.

               Artikkel 2

               Jõustumine ja kohaldamise kuupäev

               Käesolev otsus jõustub kolmandal päeval pärast selle avaldamist Euroopa Liidu Teatajas.

               Käesolevat otsust kohaldatakse alates 1. jaanuarist 2021.

               Artikkel 3

               Adressaadid

               Käesolev otsus on adresseeritud liikmesriikidele.

               Brüssel,

                  Euroopa Parlamendi nimel
                        Nõukogu nimel

                  president
                        eesistuja

                     (1)

                        Nõukogu 16. detsembri 2002. aasta otsus 2003/17/EÜ kolmandates riikides teostatud seemnekultuuride põldtunnustamiste samaväärsuse ja kolmandates riikides kasvatatud seemne samaväärsuse kohta (EÜT L 8, 14.1.2003, lk 10).

                     (2)

                        ELT C , , lk .

                     (3)

                        Nõukogu 16. detsembri 2002. aasta otsus 2003/17/EÜ kolmandates riikides teostatud seemnekultuuride põldtunnustamiste samaväärsuse ja kolmandates riikides kasvatatud seemne samaväärsuse kohta (EÜT L 8, 14.1.2003, lk 10).

                     (4)

                        Nõukogu 8. novembri 2005. aasta otsus 2005/834/EÜ, mis käsitleb kolmandates riikides tehtavate sordi säilitamise tavasid käsitlevate kontrollimiste samaväärsust millega muudetakse otsust 2003/17/EÜ (ELT L 312, 29.11.2005, lk 51).

                     (5)

                        Nõukogu 14. juuni 1966. aasta direktiiv 66/401/EMÜ söödakultuuride seemne turustamise kohta (EÜT 125, 11.7.1966, lk 2298).

                     (6)

                        Nõukogu 14. juuni 1966. aasta direktiiv 66/402/EMÜ teraviljaseemne turustamise kohta (EÜT 125, 11.7.1966, lk 2309).

                     (7)

                        Nõukogu 13. juuni 2002. aasta direktiiv 2002/53/EÜ ühise põllumajandustaimesortide
                           kataloogi kohta (EÜT L 193, 20.7.2002, lk 1).

                     (8)

                        Nõukogu 13. juuni 2002. aasta direktiiv 2002/54/EÜ peediseemne turustamise kohta (EÜT L 193, 20.7.2002, lk 12).

                     (9)

                        Nõukogu 13. juuni 2002. aasta direktiiv 2002/55/EÜ köögiviljaseemne turustamise kohta (EÜT L 193, 20.7.2002, lk 33).

                     (10)

                        Nõukogu 13. juuni 2002. aasta direktiiv 2002/57/EÜ õli- ja kiudtaimede seemnete turustamise kohta (EÜT L 193, 20.7.2002, lk 74).

    ---documentbreak---

               EUROOPA KOMISJON
            Brüssel,23.12.2020
            COM(2020) 853 final
            LISA
            järgmise ettepaneku juurde:
            EUROOPA PARLAMENDI JA NÕUKOGU OTSUS,
            millega muudetakse nõukogu otsuseid 2003/17/EÜ ja 2005/834/EÜ Ühendkuningriigis tehtavate põldtunnustamiste samaväärsuse ja põllumajandustaimesortide säilitamise tavasid käsitlevate kontrollimiste samaväärsuse osas

               LISA

               1.Otsuse 2003/17/EÜ I lisa tabelit muudetakse järgmiselt.

               (1)Kannete „CL“ ja „IL“ vahele lisatakse järgmine kanne:

                        „GB**

                        Department for Environment, Food & Rural Affairs

                        Sand Hutton, York YO41 1LZ

                        66/401/EMÜ 66/402/EMÜ 2002/54/EÜ

                        2002/57/EÜ

               _____________________

               (**)Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule, eriti Iirimaa ja Põhja-Iirimaa protokolli artikli 5 lõikele 4 koostoimes kõnealuse protokolli 2. lisaga, ei hõlma käesolevas lisas olevad viited Ühendkuningriigile Põhja-Iirimaad.“;

               (2)joonealuses märkuses (*) lisatakse „CL— Tšiili“ ja „IL — Iisrael“ vahele järgmine:

               „GB — Ühendkuningriik“.

               2.Otsuse 2005/834/EÜ lisa tabelit muudetakse järgmiselt.

               (1)Kannete „CS“ ja „IL“ vahele lisatakse järgmine kanne:

                        „GB**

                        Department for Environment, Food & Rural Affairs

                        Sand Hutton, York YO41 1LZ

                        66/401/EMÜ 66/402/EMÜ 2002/54/EÜ

                        2002/55/EÜ

                        2002/57/EÜ

               _____________________

               (**)Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule, eriti Iirimaa ja Põhja-Iirimaa protokolli artikli 5 lõikele 4 koostoimes kõnealuse protokolli 2. lisaga, ei hõlma käesolevas lisas olevad viited Ühendkuningriigile Põhja-Iirimaad.“;

               (2)joonealuses märkuses (*) lisatakse „CS — Serbia ja Montenegro“ ja „IL — Iisrael“ vahele järgmine:

                  „GB — Ühendkuningriik“.